
”TRÆNING I DAG HANDLER IKKE KUN OM AT BLIVE BEDRE END DE ANDRE … DET HANDLER LIGE SÅ MEGET OM AT BLIVE BEDRE, END DU SELV VAR I GÅR.”


Ukendt









INDLEDENDE KOMMENTARER OG FORUDSÆTNINGER


Nærværende bog og de foregående bøger i håndboldtipsserien er skrevet for at hjælpe dig. Hvad enten du er træner eller idrætsinstruktør. Uanset hvilke niveau, du bevæger dig på, selv om jeg medgiver, at det er lettest, hvis man kender lidt til spillet… Hensigten er, at indholdet skal fungere som inspirationskilde. Bogen er – som alle de øvrige bøger i serien – mest tænkt som en slags opslagsværk, du kan bruge, når du mangler nye ideer, måske er kørt fast i den samme træning og lige mangler et tvist eller måske skal til at begynde på nye områder, du ikke før har haft fokus på. Derfor kan du finde en lang række forskellige øvelser og ideer, du kan anvende som beskrevet, eller bruge som basis for at udvikle dine egne øvelser, så de passer bedre til din målgruppe, eller til det, du ønsker at få ud af træningen. Det er op til dig, som træner/instruktør/underviser at foretage denne tilretning… jeg har bare forsøgt at give dig nogle byggeklodser. Der findes absolut ingen facitliste, intet ”rigtigt” eller ”forkert”. Jeg har som udgangspunkt ikke angivet tid eller antal repetitioner – selvom det er en sandhed med modifikationer, for helt holde mig fra det, har jeg ikke kunnet alle steder... Men… Det er i sidste ende dig – og kun dig – som træner eller instruktør, der bedst kan vurdere de spillere, du arbejder med og dermed hvordan en given øvelse skal sættes op. Der findes intet rigtigt eller forkert facit med dobbelt streg under og udråbstegn efter. Det handler om, at dit hold skal have udbytte af det, der trænes. Uanset niveau og alder. Det giver ingen mening for træningsudbyttet, hvis jeg skriver, at en given øvelse skal gennemføres 10 minutter, hvis gruppen eller den enkelte spiller ikke kan holde koncentrationen på øvelsen i så lang tid – eller hvis jeg skriver, at der skal tages 15 gentagelser, hvis det er for mange for de fleste, vel? Det vil kun fjerne fokus, være irriterende og/eller udvande det ønskede mål for din træning, hvis spillerne udsættes for urealistiske krav, de ikke kan honorere. Husk, at der er forskel på veltrænede seniorer, motionister, ungdom og børn. Og dermed er der også forskel på, hvor længe en øvelse skal køre med hvor høj intensitet og/eller hvor mange gange, den skal gentages.


”Kært barn har mange navne” lyder en gammel talemåde. Sådan er det også med mange af de øvelser, jeg har medtaget. I nogle tilfælde er det et mere eller mindre ”officielt” navn, i andre tilfælde blot et kaldenavn, jeg enten selv har fundet på eller lært øvelsen at kende under. Men i langt de fleste tilfælde er det blot et nummer og ikke et navn. En opvarmningsøvelse er jo som oftest netop det. Den behøver ikke et smart navn. Bare et nummer, så man kan kende den ene fra den anden. Der kan derfor være en vis sandsynlighed for, at du måske kender en eller flere øvelser under andre navne. Det er som udgangspunkt ikke en faktuel fejl, vil jeg mene, men nærmere et udtryk for, at mange øvelser gennemgår en ”transformation og mutation” over tid. Hvilket jeg håber på forståelse for.


Mange øvelser fungerer bedst med et bestemt antal spillere. Men en del øvelser kan gennemføres med et vilkårligt antal, hvilket fremgår under de respektive øvelser. I de øvelser, hvor mange spillere kan give uhensigtsmæssig ventetid, har jeg ikke angivet alternativ beskæftigelse. Det vil jeg lade være op til dig at vurdere og sætte i værk, hvis det er nødvendigt, igen ud fra det spillermateriale, du arbejder med. Eventuelt ved at sammensætte to eller flere øvelser? Det ved du bedst. Det skal jeg ikke gøre mig klog på.


Husk for øvrigt også, at ingen illustrationer er hundrede procent ”målfaste”. Alle illustrationer er ”sådan cirka” og du bliver nødt til at læse teksten, hvis det ikke er angivet på selve illustrationen som forklarende tekst (hvilket jeg har gjort nogen steder, og ikke andre – det skal ikke være nemt), for at se de foreslåede afstande. Igen, der kan være rum for variation, og du bestemmer. Det behøver jeg vist ikke nævne mere; det ved du godt nu. Jeg er blevet mødt med, at ”dine tegninger passer jo ikke” fra læsere af de tidligere håndboldtipsbøger. Nu har jeg ”ansvarsfraskrevet” mig og hermed taget forbehold og har gjort opmærksom på det! Som med de foregående bøger, er mange af øvelserne i denne bog testet på de hold, jeg har været træner for, i de perioder hvor de er blevet til skitser i min notesbog. Ingen nævnt, ingen glemt, men en dybfølt tak for jeres tålmodighed og tak for jeres forståelse. Ikke alt virker lige så genialt på halgulvet som på blokken. Hverken i første forsøg… eller andet eller tredje… og så er det godt at kunne teste materialet i den virkelige verden på rigtige mennesker først. Tak til jer alle.


Bogen er skrevet over ca. 1½-2år (eller nok nærmere øvelserne og illustrationer er samlet og sat op fragmenteret i den periode), så enkelte steder er der ikke en ubetinget rød tråd i fontstørrelse, forkortelser og lignende. Det håber jeg, at du kan abstrahere fra. Jeg har ikke prioriteret tiden til at ændre det, ud fra en betragtning om, at anvendelighed og praktik var vigtigere end æstetik og lækkerhed. Jeg lover at være mere stringent i nummer 9.


Jeg håber, at resultatet, den bog, du sidder med lige nu, hvis du læser disse linjer, er brugbart. Det tror jeg, at det er.


Rigtig god fornøjelse!


Peter Schmidt


Slagelse, maj 2025


[image: ]


[image: ]









ANVENDTE SIGNATURER OG FORKORTELSER

	Angrebsspiller

	Alternative spillere, typisk angrebsspillere i øvelser, hvor der skal bruges to hold eller grupper og det ene hold ikke nødvendigvis er forsvarshold og det andet angrebshold

	Forsvarsspiller

	Målvogter

	Official, træner eller lignende ”støtteperson” i øvelsen

	Fødder og hænder

	Bold

	Skumbold/ballon

	Medicinbold

	Spillers bevægelsesretning – pil angiver retning

	Bolds bevægelsesretning (afleveringsretning) – pil angiver retning

	Dribling – pil angiver retning

	Afslutning mod mål – pil angiver retning

	Anvisning (f.eks. ”gå til den side” eller ”to spillere med samme funktion” o.lign.)

	Kegle eller top Flad markeringsmåtte/lav markeringskegle

	Springhæk

	Stepbænk/høj plint

	Stor gymnastikmåtte/-madras

	Hulahopring

	Agilitystige

	Overtrækstrøje

	Afstand mellem to punkter på illustrationen (spillere, kegler eller lignende)

	Person i øvelse







Ingen tegninger er målfaste, men kun indikerende – læs præcise mål for en given øvelse på tegningerne eller i den tilhørende tekst


Forkortelser, angreb


VF = Venstre fløj


VB = Venstre back


CT = Center /playmaker


HB = Højre back


HF = Højre fløj


ST = Streg


Forkortelser, forsvar (6:0)


H1 = Højre forsvarsfløj


H2 = Højre forsvarsback


H3 = Højre centerforsvarsspiller


V3 = Venstre centerforsvarsspiller


V2 = Venstre forsvarsback


V1 = Venstre forsvarsfløj


MV = Målvogter

Forkortelser, forsvar (5:1, 3:2:1)


H1 = Højre forsvarsfløj


H2 = Højre forsvarsback


MF = Midterforsvarsspiller


CF = Centerforward


V2 = Venstre forsvarsback


V1 = Venstre forsvarsfløj


MV = Målvogter

Forkortelserne er primært anvendt ved spilrelevante øvelser og ved personomtale. For eksempel er en venstre back i en afslutningsøvelse kaldt VB, mens der i sammenhængen ”der skal afsluttes fra venstre back”, hvor venstre back er en position, ikke en person, sjældent er anvendt forkortelse.









1: OPVARMNINGSØVELSER (OG RELATERET)


Jeg ved det. Opvarmning deler spillerne. Nogle vil bare spille bold. Det er dem, du kan kende på, at de ret tidligt i opvarmningen samles i små grupper, ligner at de laver en form for opvarmning – typisk stræk – imens de i virkeligheden udveksler den seneste sladder. Samtidig er andre super engageret og arbejder målrettet, fordi de kender betydningen af en god opvarmning. De to yderpoler skal opvarmningen kunne favne. For varme op? Det skal alle, ikke mindst for at undgå skader – så sørg for variation og måske noget, de kan grine af undervejs. Når noget er sjovt, så føles det ikke helt lige så kedeligt…









Opvarmningsøvelse 1


– en slags …kædegang …dans?


Øvelse 1.1


Organisering:


Et antal spillere, gerne mange så længe antallet er deleligt med tre (eller to). Spillerne starter på den ene sidelinje med hinanden i hånden (de kigger alle tre/begge to fremad mod den anden sidelinje).


Øvelsens forløb:


Spillerne bevæger sig fra sidelinje til sidelinje. Stille og roligt til tempo.


1. til 9. omgang skal de have siden til hinanden og holde hinanden i hånden. Frem og tilbage – se illustration 1 og 2 på næste side. 10. til 12. omgang skal de ”stå på række” – den sidste med hænderne på den midterstes skuldre, den midterste med hænderne på den forrestes skuldre (gennemføres tre gange, så alle er den midterste) – se illustration 3 og 4 på næste side.


Følgende skal gennemføres:





	1. omgang:

	Spillerne lunter fremad (illustration 1).





	
2. omgang:

	På hvert andet skridt hinkes på henholdsvis venstre og højre fod (skiftevis) fremad (illustration 2).





	
3. omgang:

	Der hinkes på henholdsvis venstre og højre fod tre hink (skiftevis) fremad (illustration 2).





	
4. omgang:

	Som 1. omgang – armene føres synkront rundt. Det er sværest for spilleren i midten, så den skal selvfølgelig gennemføres så alle lunter i midten.





	
5. omgang:

	Som 2. omgang – armene føres synkront rundt. Det er sværest for spilleren i midten, så den skal selvfølgelig gennemføres så alle hinker i midten.





	
6. omgang:

	Som 1. omgang – armene føres asynkront rundt. Det er sværest for spilleren i midten, så den skal selvfølgelig gennemføres så alle hinker i midten.





	
7. omgang:

	Som 2. omgang – armene føres asynkront rundt. Det er sværest for spilleren i midten, så den skal selvfølgelig gennemføres så alle hinker i midten.





	
8. omgang:

	Som 1. omgang med venstre side først, højre tilbage – der løbes sidelæns.





	
9. omgang:

	Som 2. omgang med venstre side først, højre tilbage – der hinkes sidelæns.





	10. omgang:

	Som 1. omgang, dog løbes på række, ikke sidelæns (illustration 3).





	11. omgang:

	Som 2. omgang, dog løbes på række, ikke sidelæns (illustration 4).





	12. omgang:

	Som 3. omgang, dog løbes på række, ikke sidelæns (illustration 4).







Alle omgange, undtagen omgang 8 og 9, gennemføres ligeledes baglæns. Omgang 1-12 gennemføres 1-2 gange, ikke mere, da der er meget hop.


Variation:


I stedet for at hinke kan der hoppes med samlede ben.

Illustration 1

Illustration 2

Illustration 3

Illustration 4









Opvarmningsøvelse 2


– ro, ro, ro min båd


Øvelse 1.2


Organisering:


Et antal spillere – minimum otte, men meget gerne flere – og en bold.


Spillerne sætter sig på række, som vist på illustrationen, begyndende ved den ene baglinje eller sidelinje. Spillerne skal sidde ”fødder mod fødder og ”ryg mod ryg”. Første spiller starter med bolden.


Øvelsens forløb:


- Første spiller - A – afleverer henover spiller B til spiller D, hvorefter både spiller A og B løber ned og sætter sig igen i forlængelse af spiller H.


- Spiller D afleverer kort til spiller C, der på samme måde som A, afleverer hen over spilleren foran hende – D – til spiller F – hvorefter både C og D løber ned og sætter sig i forlængelse af spiller B.


- Spiller F afleverer til spiller E – osv.


Øvelsen er ret simpel – men kræver alligevel koncentration – til gengæld er den næsten med sikkerhed garant for latter undervejs….

Opvarmningsøvelse 3


– glad hoppe-hejsa gang over hæk


Øvelse 1.3


Organisering:


Et antal spillere og minimum 5 springhække, gerne flere.


Springhækkene stilles på række men cirka 1-1½ meter i mellem. Spillerne starter på række ved den ene ende.


Øvelsens forløb:


Spillerne småhopper ned over springhækkene med overdrevne armbevægelser og højtløftet ben over hækkene (skiftevis højre og venstre). Mellem hækkene hoppes på skiftevis højre og venstre ben, kort mellemhop mellem hvert hop (benskifte). Armene føres med i overdrevne bevægelser asynkront – hoppes der på højre ben er venstre arm fremme og højre tilbage. Bevægelserne er søgt vist med de grå pile på illustrationen.

Vær opmærksom på, at der skiftevis hoppes på højre og venstre ben over hækkene. Det kræver timing i ”mellemhoppene” mellem hækkene.









Opvarmningsøvelse 4


– boldjagten


Øvelse 1.4


Organisering:


Minimum seks spillere – ved flere spillere kan man forsøge at danne flere grupper eller lad dem skifte undervejs. Hver seksmandsgruppe skal bruge en bold.


Fire spillere starter som ”angrebsspillere”, og placerer sig i et stort kvadrat med cirka 3-4 meters afstand imellem dem (de skal udgøre kvadratets ”hjørner” – vælg afstand efter niveau). To spillere starter som ”forsvarsspillere” inde i kvadratet.


Øvelsens forløb:


De fire ”angrebsspillere” skal aflevere bolden rundt imellem sig – ”forsvarsspillerne” skal forhindre dette. Når en ”forsvarsspiller” enten får fat i bolden eller slår den ud af bane (altså forhindrer aflevering, men ikke får bolden i besiddelse) skifter vedkommende med den afleverende ”angrebsspiller”.


Bliver bolden grebet, skiftes med det samme. Bliver den blot slået ud af kurs/væk, skal både angrebs- og forsvarsspiller tage et på forhånd aftalt antal armstræk eller anden simpel og hurtig fysisk øvelse (mavebøjninger, småhop eller lignende) inden de skifter. De andre venter på dem.


Lykkes det ikke for ”forsvarsspillerne” at få byttet inden for relativ kort tid (maksimalt 1-1½ minut), tvangsskifter træneren dem med to ”angrebsspillere” efter tur.


Øvelsen gennemføres maksimalt 6 minutter.

Opvarmningsøvelse 5


– boldjagten med et twist…


Øvelse 1.5


Organisering:


Minimum seks spillere – ved flere spillere kan man forsøge at danne flere grupper eller lad dem skifte undervejs. Hver seksmandsgruppe skal bruge en bold og fire markeringsmåtter.


Fire spillere starter som ”angrebsspillere”, og placerer sig i et stort kvadrat med cirka 3-4 meters afstand imellem dem (de skal udgøre kvadratets ”hjørner” – vælg afstand efter niveau). De placerer hver en markeringsmåtte cirka ½ meter bag sig (se illustrationen på næste side). To spillere starter som ”forsvarsspillere” inde i kvadratet.


Øvelsens forløb:


De fire ”angrebsspillere” skal aflevere bolden rundt imellem sig – ”forsvarsspillerne” skal forhindre dette. Hver gang en ”angrebsspiller” har afleveret bolden, skal hun træde tilbage og stå med samlede ben på markeringsmåtten bag sig og langsomt tælle højt til 25, inden hun må træde frem og der må afleveres til hende igen. Det gælder derfor om hurtigt at træde tilbage og få talt, da de øvrige ”angrebsspillere” mangler en afleveringsmulighed, mens hun tæller. En angrebsspiller må maksimalt stå med bolden i 8-10 sekunder (afhængig af niveau.


Når en ”forsvarsspiller” enten får fat i bolden eller slår den ud af bane (altså forhindrer aflevering, men ikke får bolden i besiddelse) skifter vedkommende med den afleverende ”angrebsspiller”.


Bliver bolden grebet, skiftes med det samme. Bliver den blot slået ud af kurs/væk, skal både angrebs- og forsvarsspiller tage et på forhånd aftalt antal armstræk eller anden simpel og hurtig fysisk øvelse (mavebøjninger, småhop eller lignende) inden de skifter. De andre venter på dem.


Lykkes det ikke for ”forsvarsspillerne” at få byttet inden for relativ kort tid (maksimalt 1-1½ minut), tvangsskifter træneren dem med to ”angrebsspillere” efter tur.


Øvelsen gennemføres maksimalt 6 minutter.

Opvarmningsøvelse 6


– drible hånd i hånd 1


Øvelse 1.6


Organisering:


Et antal spillere deleligt med to, da de skal arbejde sammen parvis. Hver spiller skal bruge en bold. Der skal ligeledes bruges et antal markeringsmåtter – minimum fem, men gerne mange flere…


Markeringsmåtterne lægges på række med cirka 1 meters mellemrum. Spillerne starter ved den første måtte (på hver sin side af den) med siden til hinanden. I den hånd, der er ”væk” fra makkeren, skal de have en bold hver (som de skal drible med, når øvelsen starter).


Øvelsens forløb:


Spillerne dribler 4-5 skridt skråt fremad udad – cirka 1 meter udad (1), og 4-5 skridt skråt fremad indad – antal skridt er relativt, de skal afpasses med at de kan mødes ved markeringsmåtterne (2) og klappe hinanden i hånden med den hånd, der ikke dribles med.


Øvelsen udføres et antal gange forlæns og et antal gange baglæns (der dribles og løbes baglæns).


Husk at parrene skal skifte indbyrdes, så der dribles med både højre og venstre hånd.

Opvarmningsøvelse 7


– drible hånd i hånd 2


Øvelse 1.7


Organisering:


Et antal spillere deleligt med to, da de skal arbejde sammen parvis. Hver spiller skal bruge en bold. Der skal ligeledes bruges et antal markeringsmåtter – minimum fem, men gerne mange flere…


Markeringsmåtterne lægges på række med cirka 1 meters mellemrum. Spillerne starter ved den første måtte (på hver sin side af den) med front mod hinanden. Der skal dribles med den ene hånd.


Øvelsens forløb:


Spillerne dribler 4-5 skridt skråt baglæns udad – cirka en meter udad (1), og 4-5 skridt skråt fremad indad – antal skridt er relativt, de skal afpasses med at de kan mødes ved markeringsmåtterne (2) og klappe hinanden i hånden med den hånd, der ikke dribles med. Der dribles med andre ord sidelæns.


Øvelsen udføres et passende antal gange begge veje – husk ligeledes at parrene skal drible med både højre og venstre hånd.

Opvarmningsøvelse 8


– drible hånd i hånd 3


Øvelse 1.8


Organisering:


Et antal spillere deleligt med to, da de skal arbejde sammen parvis. Hver spiller skal bruge en bold. Der skal ligeledes bruges et antal markeringsmåtter – minimum fem, men gerne mange flere…


Markeringsmåtterne lægges på række med cirka 1 meters mellemrum. Spillerne starter ved den første måtte (på hver sin side af den) med front mod hinanden. Der skal dribles med den ene hånd.


Øvelsens forløb:


Spillerne går ned i knæ (i lavt leje) og dribler hurtigst muligt sidelæns. Ved hver markeringsmåtte klapper de hinanden i hånden, med den hånd de ikke dribler med.


Øvelsen udføres et passende antal gange begge veje – husk ligeledes at parrene skal drible med både højre og venstre hånd.


Variation:


I stedet for at mødes ved markeringsmåtterne og klappe hinanden i hånden, holder de hinanden i hånden hele vejen…

Opvarmningsøvelse 9


– opvarmningsafleveringer


Øvelse 1.9


Organisering:


Et antal spillere, deleligt med tre, da de skal arbejde samme i tremandsgrupper. Hver gruppe skal bruge to bolde


Spillerne fordeler sig ned gennem hallen som vist på illustrationen: En spiller cirka en meter fra sidelinjen i begge sider, og en i midten.


Øvelsens forløb:


Spiller A og C (de to yderste) starter med hver sin bold.


I. Opstart: Spiller A afleverer til spiller B, hvorefter spiller C afleverer til spiller A (1).


II. Spiller B vender rundt og afleverer til spiller C, der returnerer bolden til hende, hvorefter spiller A afleverer til spiller C (2) – og så videre…


Husk at rokere, så alle tre er spilleren i midten.

Opvarmningsøvelse 10


Øvelse 1.10


Organisering:


Et antal spillere, minimum seks, og fire kegler. Hver spiller skal bruge en bold.


De fire kegler stilles, så de danner et passende stort rektangel (alt efter antal spillere og niveau). Keglerne nummereres fra 1 til 4. Spillerne skal være helt klar over, hvilke kegler, der har hvilke numre. Spillerne fordeler sig med hver sin bold inden for rektanglets ”usynlige” sider.


Øvelsens forløb:


Spillerne dribler rundt imellem hinanden, uden kontakt, så ikke noget med at obstruere eller skubbe til de andre… Træneren nævner med jævne mellemrum et tilfældigt nummer mellem 1 og 4. Spillerne skal hurtigst muligt drible hen og stille sig bag den kegle, der har nummeret.


Når alle er på plads ved keglen, tages det antal af hver af nedenstående ”opgaver”, som passer til keglens nummer. De tages ikke ved hver kegle, men ved den førstnævnte kegle udføres punkt 1, ved den næste, der nævnes, punkt 2 – og så videre. Der dribles videre inden for keglernes grænser, når alle har udført en given øvelse ved keglen.


Øvelser ved keglen:


1. Armstræk


2. Lige sit-ups


3. Høje hop på samlede ben, bolden holdes i strakte arme over hovedet


4. Armstræk


5. Spillerne står i let bredstående, der dribles et antal gange i ottetal rundt om benene (ved kegle fire dribles eksempelvis 4 x ottetal)


6. Hink fra venstre til højre ben i let bredstående stilling (et hink = venstre til højre, højre til venstre)


7. Armstræk med klap


8. Hink fra højre til venstre ben i let bredstående stilling (et hink = højre til venstre, venstre til højre)


9. Lige sit-ups


10. Høje hop med samlede ben, bolden holdes i strakte arme ud foran kroppen









Opvarmningsøvelse 11


– aflever og løb rundt


Øvelse 1.11


Organisering:


Et antal spillere og rigeligt med bolde.


I eksemplet på illustrationen vises ni spillere: Fire ”passive” tilspillere (grå) og fem arbejdende. De arbejdende skal have hver en bold. Tilspillerne står som hjørne i et kvadrat. I eksemplet cirka 3-4 meter på hver side. Kvadratets størrelse afpasses efter antal og niveau.


Der skal være minimum en arbejdende spiller mere end tilspillere. Hvis der f.eks. er syv spillere i hver gruppe, så er der tre tilspillere og fire arbejdende spillere. Hvis der er 12, kan der deles med 5 tilspillere og 7 arbejdende og tilsvarende ved andre talkombinationer.


Øvelsens forløb:


De arbejdende spillere løber rundt indenfor det fiktive kvadrat, der dannes af de fire tilspillere. De skal aflevere til en tilspiller, modtage bolden retur, løbe videre (maksimalt 3-4 skridt), aflevere til den næste og så videre.


Øvelsen er i princippet meget simpel, men kræver alligevel lidt koordination hos de arbejdende spillere.


Hvis to spillere afleverer til den samme tilspiller samtidig, skifter begge med vedkommende plus en anden tilspiller.


Husk at skifte tilspillere undervejs, hvis det ikke sker automatisk i forbindelse med ovenstående...

Opvarmningsøvelse 12


Øvelse 1.12


Organisering:


Et antal spillere, helst deleligt med to, da spillerne skal arbejde sammen i par. Hvert par skal bruge en bold.


Denne øvelse er en fin ”startøvelse” da den næsten med garanti vil fremkalde smil og grin.


Spillerne starter langs den ene sidelinje, ryg mod ryg. Lige over lænden skal de ”holde” en bold ved at presse mod hinanden.


Øvelsens forløb:


Med bolden holdt imellem sig som beskrevet ovenfor, arme let oppe ud fra kroppen (se indsat billede på illustrationen) og let nede i knæ, skal de enkelte par bevæge sig over til modsatte sidelinje.


Hvem kommer først?


Tabes bolden undervejs, er man ude!


Variation:


Hvis ovenstående er for let… kan man lade dem rotere om egen akse, mens de bevæger sig fra sidelinje til sidelinje.


Start med at lade dem gå – og derfra prøv med sideløb


[image: ]









Opvarmningsøvelse 13


– barcaopvarmning


Øvelse 1.13


Organisering:


Et antal spillere, helst 10-12 stykker (gerne flere) og en bold


Alle spillerne undtagen en lægger sig på rækken med passende afstand imellem sig, så en spiller kan hoppe over dem, tage to-tre skridt og hoppe over den næste og så videre rækken igennem. Den ene spiller, der ikke skal ligge ned, starter stående ved den ene ende med en bold.


Øvelsens forløb:


1. Spilleren med bold løber ned over rækken af liggende spillere med bolden i hånden. Der tages 2-3 skridt mellem hver spiller. De liggende spillere rejser sig i håndstand, når hun er hoppet over dem.


2. Når hun kommer ned til enden, vender hun sig om og ruller bolden ned til den første spiller hun hoppede over (nu den sidste), hvorefter hun lægger sig ned for enden af rækken (hvor hun står).


3. Spilleren for enden samler bolden op og øvelsen fortsætter fra 1.

Opvarmningsøvelse 14


– med en lille smule styrke…


Øvelse 1.14


Organisering:


Mange spillere, i eksemplet 16, men gerne mange flere og en medicinbold, hvor vægt afhænger af alder og niveau. Ved senior mellem 1½-3 kg.


Spillerne stiller sig i en stor rundkreds skulder ved skulder. Én af spillerne starter med medicinbolden. I eksemplet spiller A – se 1 på illustrationen.


Øvelsens forløb:


Spiller A vipper bolden over til spiller B og løber hele vejen uden om kredsen – det aftales på forhånd om der løbes med eller mod uret rundt. I eksemplet løbes mod uret (højre) rundt. Spiller A skal tilbage og stille sig i ”hullet i kredsen” skulder ved skulder med den spiller, der står på hendes venstre side. Se 2 på illustrationen.


Spiller B vipper bolden videre til spiller C, hvorefter spiller B løber – spiller C til spiller D – hvorefter hun løber og så videre.

Opvarmningsøvelse 15


– lille opvarmningsøvelse med et stænk af latter


Øvelse 1.15


Organisering:


Der deles så mange tre- eller firemandsgrupper som muligt. Hver gruppe skal bruge


et antal kegler svarende til antal i gruppen og en hulahopring.


Hvis fire: Keglerne stilles i et kvadrat på cirka 3 x 3 meter (kan øges, hvis øvelsen skal være lidt mere udfordrende).


Hvis tre: Keglerne stilles i en ligebenet trekant, hvor hver side er cirka 3 meter lang.


Uanset om det er et kvadrat eller en trekant, stiller spillerne sig ved en kegle. I eksemplet er det et kvadrat. Hulahopringen lægges i midten.


Øvelsens forløb:


Alle er klar til start ved hver sin kegle med ansigtet ind mod hulahopringen. På signal løber alle venstre eller højre om (skal aftales inden start!). Det gælder om at nå tilbage til egen kegle før de andre og at få stillet keglen ind i hulahopringen som den første. Der skal løbes uden om alle kegler rundt. Ikke noget med at skyde genvej.


Snydes der, skal der tildeles en passende fysisk straf.

Der løbes fem omgange. Efter hver omgang udfører den første spiller 6 gentagelser og de tre andre 10:


1. Armstræk


2. Høje hop på stedet med samlede ben mens der klappes


3. Hop på venstre fod med armene strakt over hovedet


4. Hop på højre fod med armene strakt over hovedet


5. Mavebøjninger









Opvarmningsøvelse 16


– armtennis


Øvelse 1.16


Organisering:


Et antal spillere, deleligt med to, da spillerne skal arbejde sammen parvis. Hvert par skal bruge en bold, der kan hoppe (det er vigtigt for øvelsen).


Spillerne går sammen parvis med en bold. De går let ned i knæ mens de holder hinanden i hånden med enten venstre eller højre hånd. Det skal være enten/eller. Den ene må ikke strække venstre frem og den anden højre


Øvelsens forløb:


Der spilles ”armtennis” – det vil sige spillerne slår bolden over ”nettet” (som er de strakte arme, hvor de holder i hånd), med den frie hånd. Den skal hoppe én gang på gulvet, inden man må slå den tilbage.

2: SMÅSPIL OG LEGE


Ved alle spil og lege, hvor der er noget på spil – hvor det gælder om at vinde – er det en god ide (alt efter niveau og alder) at give spillerne en fordel ved at blive bedst eller en form for ”ikke-fordel” (straf er et grimt, negativladet ord) til taberne. Hvis der er en gulerod ved at være bedst, bliver intensiteten bare den smule højere. Vi vil jo alle sammen gerne vinde, vil vi ikke? … og selvom vi måske siger noget andet højt, så tænker vi det.









Småspil og lege øvelse 1


– træd på den!


Øvelse 2.1


Organisering:


Et antal spillere deles i to hold – helst et antal deleligt med to, men er der en mere på det ene hold, går det nok. Der skal bruges en bold og et antal markeringsmåtter, mange flere end der er spillere på hvert hold. I eksemplet på illustrationen er der fem spillere på hvert hold og ti markeringsmåtter.


Markeringsmåtterne fordeles over et passende stort område. Med to femmandshold er ti måtter fordelt over en banehalvdel (en smule samlet, se illustrationen på næste side, så det ikke er fra ”hjørne til hjørne”)


Det ene hold starter med bolden.


Øvelsens forløb:


Spillet går i al sin enkelthed ud på, at spilleren med bold skal forsøge at afleverer til en medspiller, når hun har en fod på en markeringsmåtte. Sker det, gives et point.


Der må ikke afleveres tilbage til den spiller, man fik bolden fra, medmindre man fik den, så der kunne sættes en fod på en markeringsmåtte og den spiller, der afleverede, er løbet til en anden markeringsmåtte, hun kan træde på. I åbent spil er der altså ingen returafleveringer.

